Všeobecne záväzné nariadenie obce Šalov č. 3/2012

o miestnej dani za užívanie verejného priestranstva

Obec Šalov, Obecné zastupiteľstvo v Šalove v zmysle § 4 ods. 3 písm. c) , § 6 a § 11 ods. 4 písm. d), e) a g) zákona č. 369/1990 Zb. o obecnom zriadení v znení neskorších zmien a doplnkov a v súlade s § 36 a súvisiacich ustanovení zákona č. 582/2004 Z.z. o miestnych daniach a miestnom poplatku za komunálne odpady a drobné stavebné odpady v znení neskorších zmien a doplnkov

sa uznieslo na vydaní tohto

všeobecne záväzného nariadenia Obce Šalov

**§ 1**

**Úvodné ustanovenie**

Základné náležitosti o miestnej dani za užívanie verejného priestranstva sú ustanovené v § 30 až 36 zákona č. 582/2004 Z.z. o miestnych daniach a miestnom poplatku za komunálne odpady a drobné stavebné odpady v znení neskorších zmien a doplnkov.

**§ 2**

**Základné ustanovenie**

Obec Šalov ako správca dane (ďalej len „správca dane“) týmto VZN zavádza s účinnosťou od **1.1.2013** miestnu daň za užívanie verejného priestranstva.

**§ 3**

**Predmet úpravy VZN**

Predmetom tohto všeobecne záväzného nariadenia je určenie náležitosti miestnej dani za užívanie verejného priestranstva podľa splnomocňovacieho ustanovenia § 36 zákona č. 582/2004 Z.z. správcom dane.

**§ 4**

**Vymedzenie predmetu dane**

1. Predmetom dane za užívanie verejného priestranstva je osobitné užívanie verejného priestranstva.
2. Verejným priestranstvom na účely tohto VZN sú verejnosti prístupné pozemky vo vlastníctve obce.

**§ 5**

**Sadzby dane**

1. Správca dane stanovuje nasledovnú sadzbu dane za užívanie verejného priestranstva za každý aj začatý m2osobitne užívaného verejného priestranstva a každý aj začatý deň nasledovne:
2. **0,30 EUR** pre účely ambulantného predaja občerstvenia, resp. ambulantnej pohostinskej činnosti s podávaním alkoholických nápojov, pre účely ambulantného predaja potravinárskych výrobkov, ovocia, zeleniny a poskytovania občerstvenia, resp. pohostinskej činnosti bez podávania alkoholických nápojov, gaštanov, kvetov, tekvicových jadierok, vianočných stromčekov
3. **0,30 EUR** na poskytovanie ambulantných služieb (napr. brúsenie nožov, nožníc a nástrojov, oprava dáždnikov, oprava a čistenie obuvi, kľúčové služby, čistenie peria a pod.)
4. v prípade konania príležitostných trhov, športových a kultúrnych akcií sa neuplatní sadzba dane pre ambulantný predaj a stanovuje sa u vybraných činností sadzba dane nasledovne:
5. **0,20 EUR** pri predaji potravinárskych výrobkov, ovocia, zeleniny
6. **0,20 EUR** pri predaji spotrebných výrobkov, najmä textilné výrobky, odevné výrobky, obuv, domáce potreby, elektrotechnické výrobky, výrobky spotrebnej elektroniky, drobný tovar (darčekové predmety, ozdobné, bližšie nešpecifikované predmety) , drogériový tovar, športové potreby a hračky
7. **0,30 EUR** pri predaji kvetov, slamienok, obrazov, pri predaji kníh a časopisov
8. **0,30 EUR** pri poskytovaní služieb (čistenie zlata, výroba kľúčov a pod.)
9. za užívanie verejného priestranstva na skládku,  umiestnenie ostatných stavebných a iných zariadení:
10. **0,20 EUR** pre palivá, pre stavbárske lešenie, stavebný materiál, ostatné stavebné zariadenia, pre veľkoobjemové kontajnery
11. za užívanie verejného priestranstva – plochy rozkopávky sa považuje šírka a dĺžka výkopu. V prípade rozkopávky zelene sa pripočíta k ploche rozkopávky aj výmera dotknutej zelene:
	1. **0,40 EUR** na miestnej komunikácii, po ktorej vedie trasa verejnej hromadnej dopravy
	2. **0,30 EUR** na ostatných miestnych komunikáciách, na chodníkoch
12. Za užívanie verejného priestranstva:
13. **0,50 EUR** na umiestnenie reklamných, propagačných a informačných stojanov
14. **0,40 EUR** na umiestnenie kolotočov, lunaparkov, iných atrakcií a príslušenstva

**§ 6**

**Náležitosti oznamovacej povinnosti**

1. Daňovník je povinný oznámiť svoj zámer osobitného užívania verejného priestranstva správcovi dane najneskôr v deň vzniku daňovej povinnosti.
2. V oznámení daňovník uvedie:
	1. fyzická osoba - meno, priezvisko, titul, dátum narodenia, adresu trvalého pobytu
	2. právnická osoba - názov alebo obchodné meno, sídlo a identifikačné číslo
	3. údaje rozhodujúce na určenie dane - účel, miesto, obdobie a veľkosť záberu užívania verejného priestranstva.

**§ 7**

**Oslobodenie od dane**

Od dane za užívanie verejného priestranstva sú oslobodené fyzické a právnické osoby, ktoré užívajú verejné priestranstvo na:

1. akcie, z ktorých je výťažok v celom rozsahu určený na charitatívne alebo verejno-prospešné účely
2. kultúrne, športové, cirkevné, environmentálne akcie usporiadané bez vyberania vstupného
3. predaj ľudovo-umeleckých predmetov na kultúrnych podujatiach a príležitostných trhoch
4. akcie, na ktorých sa finančne alebo organizačne podieľa obec
5. účely umiestnenia predajného zariadenia a zariadenia určeného na poskytovanie služieb, ak sa na ich umiestnenie vydalo stavebné a kolaudačné rozhodnutie.

**§ 8**

**Zrušovacie ustanovenie**

Týmto VZN sa zrušuje Všeobecne záväzné nariadenie Obce Šalov č. 3/1994

**§ 10**

**Záverečné ustanovenie**

Obecné zastupiteľstvo v Šalove sa uznieslo na vydaní tohto VZN na svojom zasadnutí dňa 10.12.2012 uznesením č. 80/2012 a toto VZN nadobúda účinnosť dňom **1.1.2013**.

 Božena Kapšová

 starostka obce